Document ID: 32012R0622

KOMISJONI MÄÄRUS (EL) nr 622/2012,
11. juuli 2012,
millega muudetakse määrust (EÜ) nr 641/2009 seoses eraldiseisvate ja toodetesse integreeritud võllitihendita ringluspumpade ökodisaini nõuetega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. oktoobri 2009. aasta direktiivi 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks, (1) eriti selle artikli 15 lõiget 1,
olles konsulteerinud ökodisaini nõuandefoorumiga
ning arvestades järgmist:
(1)
Komisjoni 22. juuli 2009. aasta määruse (EÜ) nr 641/2009 (millega rakendatakse Euroopa Parlamendi ja nõukogu direktiiv 2005/32/EÜ seoses eraldiseisvate ja toodetesse integreeritud võllitihendita ringluspumpade ökodisaini nõuetega) (2) artiklis 7 on nõutud, et komisjon vaatab toodetesse integreeritud võllitihendita ringluspumpade jaoks kõnealuse määruse II lisa punktis 2 sätestatud energiatõhususindeksi arvutamise meetodi läbi enne 1. jaanuari 2012.
(2)
Komisjoni tehtud läbivaatamine ja määruse (EÜ) nr 641/2009 rakendamisel saadud kogemused näitasid vajadust muuta teatavaid määruse (EÜ) nr 641/2009 sätteid, et vältida soovimatut mõju ringluspumpade turgudele ja kõnealuse määrusega hõlmatud toodete jõudlusele.
(3)
Käesoleva määrusega ettenähtud meetmed on kooskõlas direktiivi 2009/125/EÜ artikli 19 lõike 1 alusel loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 641/2009 muudatused
Määrust (EÜ) nr 641/2009 muudetakse järgmiselt.
1)
Artiklid 1 ja 2 asendatakse järgmistega:
„Artikkel 1
Reguleerimisese ja -ala
1. Käesoleva määrusega kehtestatakse ökodisaininõuded eraldiseisvate ja toodetesse integreeritud võllitihendita ringluspumpade turulelaskmiseks.
2. Käesolevat määrust ei kohaldata järgmiste seadmete suhtes:
a)
joogivee ringluspumbad, välja arvatud I lisa punkti 2 alapunkti 1 alapunktis d sätestatud tootekirjelduse nõuded;
b)
toodetesse integreeritavad ringluspumbad, mis lastakse turule hiljemalt 1. jaanuaril 2020 ja millega asendatakse identsed toodetesse integreeritavad ringluspumbad, mis lastakse turule hiljemalt 1. augustil 2015, välja arvatud I lisa punkti 2 alapunkti 1 alapunktis e sätestatud tootekirjelduse nõuded.
Artikkel 2
Mõisted
Käesoleva määruse kohaldamisel kasutatakse järgmisi mõisteid:
1) „ringluspump”- labapump, millel on eraldi korpus või millel eraldi korpus puudub, mille hüdrauliline nimiväljundvõimsus on vahemikus 1 - 2 500 W ja mis on ette nähtud kasutamiseks küttesüsteemides või jahutuse jaotussüsteemide sekundaarahelates;
2) „võllitihendita ringluspump”- ringluspump, mille rootor on otse töörattaga ühendatud ja mille rootor on sukeldatud pumbatavasse vedelikku;
3) „eraldiseisev ringluspump”- ringluspump, mis on ette nähtud talitlemiseks tootest sõltumatult;
4) „toode”- seade, mis toodab soojust ja/või kannab seda üle;
5) „tootesse integreeritud ringluspump”- ringluspump, mis on projekteeritud talitlema toote osana ja millel on vähemalt üks järgmistest omadustest:
a)pumba korpus on projekteeritud paigaldamiseks toote sisse ja selle sees kasutamiseks,b)ringluspump on projekteeritud nii, et selle kiirust juhib toode,c)ohutusnõuete tõttu on ringluspump projekteeritud nii, et see eraldiseisvana ei talitle (ISO IP kaitseklassid),d)ringluspump on määratletud osana tooteheakskiidust või toote CE-vastavusmärgisest;6) „joogivee ringluspump”- ringluspump, mis on spetsiaalselt projekteeritud kasutamiseks süsteemides, milles ringleb olmevesi, nagu see on määratletud nõukogu direktiivi 98/83/EÜ artiklis 2 (3);
7) „pumba korpus”- labapumba osa, mis ühendatakse küttesüsteemi või jahutuse jaotussüsteemi sekundaarahela torustikuga.
2)
Artikkel 7 asendatakse järgmisega:
„Artikkel 7
Läbivaatamine
Komisjon vaatab käesoleva määruse läbi enne 1. jaanuari 2017, võttes arvesse tehnika arengut.
Läbivaatamine hõlmab korduskasutust ja ringlussevõttu hõlbustavaid projekteerimisvõimalusi.
Läbivaatamistulemused esitatakse ökodisaini nõuandefoorumile.”
3)
Määruse (EÜ) nr 641/2009 I ja II lisa muudetakse käesoleva määruse lisa kohaselt.
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. juuli 2012

Labels: 3
14
1
20